

**ΜΑΡΚΟΣ ΕΜΜ.ΚΑΦΟΥΡΟΣ**

**ΒΟΥΛΕΥΤΗΣ ΚΥΚΛΑΔΩΝ Ν.Δ**

**Ε Ρ Ω Τ Η Σ Η**

**Προς: Τον Υπουργό Εθνικής Οικονομίας και Οικονομικών, κ. Κυριάκο Πιερρακάκη**

**Θέμα: Ανάγκη άμεσου τεχνικού ελέγχου στο κτίριο της Δ.Ο.Υ Θήρας.**

Κύριε Υπουργέ,

Το κτίριο της Δ.Ο.Υ Θήρας στο οποίο συστεγάζεται και το Τελωνείο Θήρας, βάσει των εκθέσεων αυτοψίας που έχουν διενεργηθεί στο παρελθόν, παρουσιάζεται ένα κτίριο αισθητά προβληματικό δομικά με σημαντικές φθορές, ενώ επισημαίνεται και ο υψηλός βαθμός επικινδυνότητας για την ασφάλεια των εργαζομένων και των εξυπηρετούμενων πολιτών.

Συγκεκριμένα, τόσο η αυτοψία – τεχνικός έλεγχος από τη τεχνική υπηρεσία του Δήμου Θήρας στις 03/04/2025 όσο και αυτή που διενεργήθηκε τη Τετάρτη 05/02/2025 από δύο μηχανικούς που όρισε η Διεύθυνση Αποκατάστασης Επιπτώσεων Φυσικών Καταστροφών (ΔΑΕΦΚ) επισημαίνουν ότι το κτίριο είναι κακοσυντηρημένο έχει υποστεί οξειδώσεις και ρηγματώσεις οπλισμών σε αρκετά σημεία λόγω παλαίωσης και κακής συντήρησης. Επίσης δεν παρέλειψαν να τονίσουν την ιδιαίτερη προσοχή που θα πρέπει να επιδειχτεί όσον αφορά την πρόσοψη του κτιρίου η οποία χρήζει άμεσων προληπτικών μέτρων προκειμένου να μην αποκολληθεί κάποιο τμήμα της και τραυματίσει διερχόμενους κάτω από αυτήν.

Ως βουλευτής Κυκλάδων είχα επισημάνει το πρόβλημα με σχετική ερώτηση μου προς τον αρμόδιο Υπουργό με πρωτ.4294 /12.04.2024 η οποία είχε ως αποτέλεσμα την αυτοψία του κτιρίου της Δ.Ο.Υ από ομάδα μηχανικών της Διεύθυνσης Προμηθειών και Κτιριακών Υποδομών της Γενικής Διεύθυνσης Οικονομικών Υπηρεσιών της ΑΑΔΕ, στις 19/04/2024. Ωστόσο παρά την άμεση αντίδραση, δεν έχει προχωρήσει έως σήμερα η αντιμετώπιση του προβλήματος με την αναγκαία σύνταξη μελετών και ακολούθως των απαραίτητων εργασιών ανακαίνισης.

Η κακή κατάσταση του κτιρίου της Δ.Ο.Υ Θήρας είναι ένα θέμα που εκκρεμεί επί σειρά ετών δίχως όμως να επιτυγχάνεται μέχρι σήμερα η ορθή και οριστική λύση και το πρόβλημα επιτείνεται από την τελευταία σεισμική δραστηριότητα. Είναι πρόδηλο ότι σε ένα νησί όπως η Σαντορίνη που αποτελεί τη «ναυαρχίδα» του ελληνικού τουρισμού τέτοιες εικόνες αμαυρώνουν την συνολική εικόνα και την αναπτυξιακή προσπάθεια.

Είναι προφανές ότι απαιτούνται άμεσες λύσεις και είναι θεμιτό να διερευνηθεί η δυνατότητα μεταστέγασης των υπηρεσιών της ΑΑΔΕ για το χρονικό διάστημα περαίωσης των αναγκαίων εργασιών ενίσχυσης του κτιρίου το οποίο, φέρει μοναδική αρχιτεκτονική ως ένα από τα εξαίσια δημιουργήματα του μεγάλου αρχιτέκτονα Κωνσταντίνου Δεκαβάλα και βρίσκεται σε προνομιακή τοποθεσία στο κέντρο της πρωτεύουσας, μεσοτοιχία με τη Μητρόπολη του νησιού.

Κατόπιν των ανωτέρω ερωτάται ο κ. Υπουργός :

1. Ποια άμεσα μέτρα προτίθεστε να λάβετε για την ταχεία τεχνική αποκατάσταση του κτιρίου των Οικονομικών υπηρεσιών της Δ.Ο.Υ Θήρας, προκειμένου να αρθεί η επικινδυνότητα για τους εργαζομένους και τους εξυπηρετούμενους πολίτες και να απαλειφθεί το πρόβλημα;
2. Υπάρχει σχεδιασμός για την εξεύρεση των απαραίτητων πόρων χρηματοδότησης του έργου ανακαίνισης του κτιρίου της Δ.Ο.Υ Θήρας ιδιοκτησίας ΕΤΑΔ βάσει της απάντησης της Γενικής Γραμματείας Δημόσιας Περιουσίας που λάβαμε στις 15/05/2024;

Ο Ερωτών Βουλευτής Αθήνα 7/5/2025

Mάρκος Εμμ.Καφούρος

Βουλευτής Κυκλάδων Ν.Δ